CELEX: 32021L1927
Language: el
Date: 2021-11-05 00:00:00
Title: Εκτελεστική οδηγία (ΕΕ) 2021/1927 της Επιτροπής της 5ης Νοεμβρίου 2021 για την τροποποίηση των παραρτημάτων I και ΙΙ της οδηγίας 66/402/ΕΟΚ του Συμβουλίου όσον αφορά τις απαιτήσεις για σπόρους προς σπορά υβριδίων σίτου που παράγονται με κυτταροπλασματική αρρενοστειρότητα (Κείμενο που παρουσιάζει ενδιαφέρον για τον ΕΟΧ)

8.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 393/13
               
            
         ΕΚΤΕΛΕΣΤΙΚΗ ΟΔΗΓΙΑ (ΕΕ) 2021/1927 ΤΗΣ ΕΠΙΤΡΟΠΗΣ
         της 5ης Νοεμβρίου 2021
         για την τροποποίηση των παραρτημάτων I και ΙΙ της οδηγίας 66/402/ΕΟΚ του Συμβουλίου όσον αφορά τις απαιτήσεις για σπόρους προς σπορά υβριδίων σίτου που παράγονται με κυτταροπλασματική αρρενοστειρότητα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά (1), και ιδίως το άρθρο 21β,
         Εκτιμώντας τα ακόλουθα:
         
                     (1)
                  
                  
                     Η οδηγία 66/402/ΕΟΚ καθορίζει κανόνες για την παραγωγή και την εμπορία σπόρων προς σπορά δημητριακών στην Ένωση. Στην περίπτωση των σπόρων προς σπορά υβριδίων σίτου, οι μόνες τεχνικές παραγωγής που προβλέπονται στην εν λόγω οδηγία είναι αυτές της απευθείας διασταύρωσης και της χημικής υβριδοποίησης.
                  
               
                     (2)
                  
                  
                     Τα τελευταία χρόνια, ωστόσο, η κυτταροπλασματική αρρενοστειρότητα (CMS) έχει γίνει παγκοσμίως αποδεκτή ως μια αναπαραγωγική τεχνική για την παραγωγή υβριδικών ποικιλιών σπόρων προς σπορά δημητριακών. Οι σχετικοί κανόνες που αφορούν την τεχνική παραγωγής με CMS εφαρμόζονται ήδη για το κριθάρι, καθώς η παραγωγή με CMS σπόρων προς σπορά υβριδίων άρχισε να χρησιμοποιείται πριν από μερικά χρόνια.
                  
               
                     (3)
                  
                  
                     Το κριθάρι και ο σίτος είναι εκ φύσεως αυτόγαμα είδη και παράγονται σε μεικτές καλλιέργειες αρσενικών και θηλυκών φυτών. Λαμβανομένων υπόψη των τεχνικών ομοιοτήτων στην παραγωγή σπόρων προς σπορά υβριδίων κριθαριού και σίτου και των αναγκών των χρηστών σπόρων προς σπορά υβριδίων, είναι σκόπιμο να καθοριστούν για τα υβρίδια σίτου όροι παρόμοιοι με εκείνους που ισχύουν για τους σπόρους προς σπορά υβριδίων κριθαριού. Η εμπειρία δείχνει ότι το συγκεκριμένο σύστημα παραγωγής σε μεικτές καλλιέργειες αρσενικών και θηλυκών φυτών για τα υβρίδια σίτου, όπως οι ποικιλίες Triticum aestivum subsp. aestivum, Triticum turgidum subsp. durum, Triticum aestivum subsp. spelta, που εφαρμόζεται στον αγρό, σε συνδυασμό με τους μετεωρολογικούς κινδύνους κατά την περίοδο της ανθοφορίας, απαιτεί μείωση των απαιτήσεων καθαρότητας της ποικιλίας στο 85 %, στην περίπτωση της τεχνικής CMS, ώστε να επιτραπεί η σταθερή παραγωγή σπόρων υπό λιγότερο ευνοϊκές καιρικές συνθήκες. Ως εκ τούτου, είναι σκόπιμο να προβλεφθεί χαμηλότερο επίπεδο ποικιλιακής καθαρότητας για τους σπόρους υβριδίων σίτου που παράγονται με την τεχνική CMS σε σύγκριση με εκείνο που απαιτείται για άλλα υβρίδια σπόρων προς σπορά.
                  
               
                     (4)
                  
                  
                     Η εμπειρία από άλλους σπόρους που παράγονται με την τεχνική CMS δείχνει ότι στην αρχή ενός νέου συστήματος παραγωγής σημασία έχει να δοκιμαστούν οι ισχύουσες τεχνικές απαιτήσεις. Συνεπώς, οι απαιτήσεις για τις ποικιλίες θα πρέπει να εφαρμόζονται προσωρινά έως τις 31 Αυγούστου 2029, ώστε να μπορέσουν οι καλλιεργητές να προσαρμόσουν την παραγωγή υβριδίων σίτου σε σύστημα μεικτής καλλιέργειας αρσενικών και θηλυκών φυτών. Η προσέγγιση αυτή είναι αναγκαία για να ελαχιστοποιηθούν οι κίνδυνοι για το συγκεκριμένο σύστημα παραγωγής και να αποκτήσουν οι αγρότες ένα νέο είδος ποικιλιών σίτου. Η εν λόγω προθεσμία θα πρέπει να επαρκεί για να αποκτήσουν οι καλλιεργητές και οι αρχές πιστοποίησης τις αναγκαίες γνώσεις για την εφαρμογή των τεχνικών παραμέτρων για την παραγωγή σπόρων υβριδίων σίτου και να επανεξετάσουν τις εν λόγω απαιτήσεις.
                  
               
                     (5)
                  
                  
                     Για να μπορέσει η Επιτροπή και τα κράτη μέλη να αποκτήσουν επαρκείς γνώσεις για την εφαρμογή της τεχνικής CMS και να καταστεί δυνατή η επανεξέταση των σχετικών κανόνων, η αρμόδια αρχή πιστοποίησης θα πρέπει να αναφέρει κάθε έτος στην Επιτροπή και στα άλλα κράτη μέλη, έως τις 28 Φεβρουαρίου 2030, τα αποτελέσματα του προηγούμενου έτους σχετικά με την ποσότητα των παραγόμενων σπόρων προς σπορά υβριδίων και το ποσοστό των παρτίδων σπόρων προς σπορά που απορρίφθηκαν λόγω ανεπαρκών παραμέτρων ποιότητας.
                  
               
                     (6)
                  
                  
                     Συνεπώς, θα πρέπει να τροποποιηθούν αντίστοιχα τα παραρτήματα I και II της οδηγίας 66/402/ΕΟΚ.
                  
               
                     (7)
                  
                  
                     Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Τροποποιήσεις της οδηγίας 66/402/ΕΟΚ
            Τα παραρτήματα I και II της οδηγίας 66/402/ΕΟΚ τροποποιούνται σύμφωνα με το παράρτημα της παρούσας οδηγίας.
         
         
            Άρθρο 2
            Μεταφορά στο εθνικό δίκαιο
            
               1.   Τα κράτη μέλη θεσπίζουν και δημοσιεύουν, το αργότερο έως τις 31 Αυγούστου 2022, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
               Εφαρμόζουν τις διατάξεις αυτές από την 1η Σεπτεμβρίου 2022 έως τις 31 Αυγούστου 2029.
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Έναρξη ισχύος
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Αποδέκτες
            Η παρούσα οδηγία απευθύνεται στα κράτη μέλη.
         
         
            Βρυξέλλες, 5 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ 125 της 11.7.1966, σ. 2309.
      
      
         
            ΠΑΡΑΡΤΗΜΑ
            Τα παραρτήματα I και II της οδηγίας 66/402/ΕΟΚ τροποποιούνται ως εξής:
            
                        1)
                     
                     
                        Το παράρτημα I τροποποιείται ως εξής:
                        
                                    α)
                                 
                                 
                                    Στο σημείο 5 η πρώτη περίοδος αντικαθίσταται από το ακόλουθο κείμενο:
                                    «Καλλιέργειες που προορίζονται για την παραγωγή πιστοποιημένων σπόρων προς σπορά υβριδίων των ειδών Avena nuda, Avena sativa, Avena strigosa, Oryza sativa και του αυτόγαμου είδους xTriticosecale και καλλιέργειες που προορίζονται για την παραγωγή πιστοποιημένων σπόρων προς σπορά υβριδίων των ειδών Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum, μέσω τεχνικής διαφορετικής από την κυτταροπλασματική αρρενοστειρότητα (CMS)·»
                                 
                              
                                    β)
                                 
                                 
                                    Μετά τα σημεία 5α και 6 προστίθεται το ακόλουθο σημείο:
                                    
                                                «5β.
                                             
                                             
                                                Καλλιέργειες για την παραγωγή βασικών και πιστοποιημένων σπόρων προς σπορά υβριδίων των ειδών Triticum aestivum subsp. aestivum, Triticum aestivum subsp. spelta, Triticum turgidum subsp. Durum μέσω CMS:
                                                
                                                            α)
                                                         
                                                         
                                                            H καλλιέργεια συμμορφώνεται με τα ακόλουθα πρότυπα όσον αφορά τις αποστάσεις από γειτονικές πηγές γύρης οι οποίες είναι δυνατόν να προκαλέσουν ανεπιθύμητη ξένη επικονίαση:
                                                            
                                                                        Καλλιέργεια
                                                                     
                                                                     
                                                                        Ελάχιστη απόσταση
                                                                     
                                                                  
                                                                        Για τον θηλυκό γονέα CMS για την παραγωγή βασικών σπόρων προς σπορά
                                                                     
                                                                     
                                                                        300  m
                                                                     
                                                                  
                                                                        Για την παραγωγή πιστοποιημένων σπόρων προς σπορά
                                                                     
                                                                     
                                                                        25  m
                                                                     
                                                                  
                                                      
                                                            β)
                                                         
                                                         
                                                            Η καλλιέργεια παρουσιάζει επαρκή ποικιλιακή ταυτότητα και καθαρότητα όσον αφορά τα χαρακτηριστικά των γονέων.
                                                            Ειδικότερα, η καλλιέργεια συμμορφώνεται με τα ακόλουθα πρότυπα:
                                                            
                                                                        i)
                                                                     
                                                                     
                                                                        Το ποσοστό σε αριθμό φυτών τα οποία είναι εμφανές ότι δεν είναι πιστά προς τον τύπο δεν υπερβαίνει:
                                                                        
                                                                                    —
                                                                                 
                                                                                 
                                                                                    για τις καλλιέργειες που χρησιμοποιούνται για την παραγωγή βασικών σπόρων προς σπορά, το 0,1 % για τον συντηρητή και τη σειρά επανόρθωσης και το 0,3 % για τον θηλυκό γονέα CMS·
                                                                                 
                                                                              
                                                                                    —
                                                                                 
                                                                                 
                                                                                    για τις καλλιέργειες που χρησιμοποιούνται για την παραγωγή πιστοποιημένων σπόρων προς σπορά, το 0,3 % για τη σειρά επανόρθωσης και το 0,6 % για τον θηλυκό γονέα CMS και το 1 % στην περίπτωση που ο θηλυκός γονέας CMS είναι απλό υβρίδιο.
                                                                                 
                                                                              
                                                                  
                                                                        ii)
                                                                     
                                                                     
                                                                        Το επίπεδο της αρρενοστειρότητας του θηλυκού γονέα είναι τουλάχιστον:
                                                                        
                                                                                    —
                                                                                 
                                                                                 
                                                                                    99,7 % για τις καλλιέργειες που χρησιμοποιούνται για την παραγωγή βασικών σπόρων προς σπορά·
                                                                                 
                                                                              
                                                                                    —
                                                                                 
                                                                                 
                                                                                    99 % για τις καλλιέργειες που χρησιμοποιούνται για την παραγωγή πιστοποιημένων σπόρων προς σπορά.
                                                                                 
                                                                              
                                                                  
                                                                        iii)
                                                                     
                                                                     
                                                                        Η συμμόρφωση με τις απαιτήσεις των σημείων i) και ii) εξετάζεται με επίσημη δοκιμή μετελέγχου.
                                                                     
                                                                  
                                                      
                                                            γ)
                                                         
                                                         
                                                            Οι πιστοποιημένοι σπόροι προς σπορά μπορούν να παράγονται σε μεικτές καλλιέργειες αρρενόστειρου θήλεος γονέα με άρρενα γονέα, ο οποίος αποκαθιστά τη γονιμότητα.
                                                         
                                                      
                                          Η αρχή που είναι αρμόδια για την πιστοποίηση αναφέρει έως τις 28 Φεβρουαρίου κάθε έτους στην Επιτροπή και στα άλλα κράτη μέλη τα αποτελέσματα του προηγούμενου έτους όσον αφορά την ποιότητα των παραγόμενων σπόρων προς σπορά υβριδίων, τη συμμόρφωση των επιτόπιων επιθεωρήσεων με τις αντίστοιχες απαιτήσεις, το ποσοστό των παρτίδων σπόρων προς σπορά που απορρίφθηκαν λόγω ανεπαρκών παραμέτρων ποιότητας, καθώς και κάθε άλλη πληροφορία που δικαιολογεί την εν λόγω απόρριψη. Η υποχρέωση αυτή υποβολής στοιχείων εφαρμόζεται έως τις 28 Φεβρουαρίου 2030».
                                 
                              
                  
                        2)
                     
                     
                        Το σημείο 1 του παραρτήματος II τροποποιείται ως εξής:
                        
                                    α)
                                 
                                 
                                    Το τμήμα Γ αντικαθίσταται από το ακόλουθο κείμενο:
                                    
                                                «Γ.
                                             
                                             
                                                
                                                   Υβρίδια των ειδών Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum και του αυτόγαμου είδους xTriticosecale
                                                   
                                                
                                                Η ελάχιστη ποικιλιακή καθαρότητα των σπόρων της κατηγορίας “πιστοποιημένοι σπόροι προς σπορά” ανέρχεται σε 90 %.
                                                Στην περίπτωση των ειδών Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. Durum που παράγονται με CMS είναι 85 %. Οι προσμείξεις εκτός της σειράς επανόρθωσης δεν υπερβαίνουν το 2 %.
                                                Η ελάχιστη ποικιλιακή καθαρότητα εξετάζεται σε επίσημη δοκιμή μετελέγχου σε κατάλληλη αναλογία δειγμάτων.
                                                Η αρχή που είναι αρμόδια για την πιστοποίηση αναφέρει έως τις 28 Φεβρουαρίου κάθε έτους στην Επιτροπή και στα άλλα κράτη μέλη τα αποτελέσματα του προηγούμενου έτους όσον αφορά την ποιότητα των παραγόμενων σπόρων προς σπορά υβριδίων Triticum aestivum subsp. aestivum, Triticum aestivum subsp. spelta and Triticum turgidum subsp. durum και το ποσοστό των παρτίδων σπόρων προς σπορά που απορρίφθηκαν λόγω ανεπαρκών παραμέτρων ποιότητας, καθώς και κάθε άλλη πληροφορία που δικαιολογεί την εν λόγω απόρριψη. Η υποχρέωση αυτή υποβολής στοιχείων εφαρμόζεται έως τις 28 Φεβρουαρίου 2030.»
                                             
                                          
                              
                                    β)
                                 
                                 
                                    Ο τίτλος του τμήματος Ε αντικαθίσταται από τον ακόλουθο:
                                    
                                                «E.
                                             
                                             
                                                
                                                   Υβρίδια του είδους Secale cereale και υβρίδια CMS των ειδών Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum
                                                   ».